钦定古今图书集成/明伦汇编/官常典/第105卷 > 《秦孝王诔》炀帝
## 钦定古今图书集成/明伦汇编/官常典/第105卷 > 《秦孝王诔》炀帝

“维开皇二十年六月二十日丁丑，上柱国秦孝王薨
于仁寿宫。呜呼哀哉！八元八凯，济济虞则。《周南》《召南》，
赫赫周国。于穆孝王，绍彼明德。天实丧予，歼我刚克。
呜呼哀哉！如何上灵，降此灾否？国丧宗臣，家亡千里。
呜呼哀哉！爰初不豫，冕旒视疾，及至大渐，停銮驻跸，
亲临属纩。俯观彻瑟，哀动皇情，痛深慈膝，一辞明世”，
千秋长幕如何。〈阙二字〉“绵绵终古。仲秋卜宅，将归泉户。
梁山之阳，永宁后土。呜呼哀哉！余寡兄弟，爱笃弥深。
奄然零落，痛体伤心。呜呼哀哉！追悼无及，永分古今。
神虽虚翳，徽声靡替。诔王德音，贻千百世。”乃作《诔》曰：
“皇隋启运，应天顺民。保兹七百，静彼四邻。利建宗子，
藩屏懿亲。孝王惟允，俾侯于秦。爰自圣章，天性诚愿。
色养烝烝，孝立名建。恭近于礼，耻辱斯远。嘉之弗忘，
惧而无怨。孝悌之至，通于神明。温温居德，肃肃励精。
恭敬表志，退让为情。韡此唐棣”，敦斯鹡鸰。仲称令弟，
叔曰仁兄。猗欤我弟，好学。无替。九流日修，三馀卒岁。
琴台夜开，书帷书闭。聪敏若神，雄辩无滞。妙矣声律，
明哉龟筮。元象风角，于焉及睿。允文允武，多才多艺。
惟善惟乐，为仁为惠，天挺出群，英图命世钦若孝王，
容止堂堂。振鹭将集，凤雏斯翔。人之领袖，国之辉光。
辉光伊何，肃肃翼翼。义以处身，仁以经国。明烛系符，
财成渊塞。靖恭尔位，好是正直，令闻令望，无反无侧，
皇枝良干，日冨英声，宣风作伯，盘石维城。东京旧都，
河南殷博。惟我哲王，行台惟寞。飞辔崤函，褰帐伊洛，
德被汝坟，仁行巩亳，西秦右地，实赖英雄，实惟王化，
乃即龟蒙，惠和布泽，易俗移风，亹亹孝王，仁而能断，
德敷大国，有符公旦，移镇樊征，述职江汉，地接寇仇，
棱威靖难，文德招远，怀劳伐叛，暂辍外藩，入侍天轩，
典兹戎卫，仍居纳言，宝剑横曜，丰貂尤温，周卫清切，
敷奏便繁，献替惟允，禁旅“斯敦。伪陈不恭，轶我炎鄙。
王赫斯振，将清江涘。图斯元帅，难全其备。惟我孝王，
膺兹无愧。恭行天讨，受脤建旗。”申威鄂渚，鞠旅江湄。
军容赳赳，逋丑禗禗。云陈不布，高城靡持。泥首衔璧，
请命于台。兵不血刃，野无横尸。善战不阵，我弟于兹。
金陵戡定，饮至京师。广陵淮海，一都之会。牧彼顽民，
作相于外。“时雨随车，棠阴逐盖。惟晋太原，寄隆望大。
表里山河，要冲襟带。东自扬越，回旌转斾。善政廉平，
于斯为最。荒裔畏威，氓黎荷赖。烽火戎马，俱清边界。
寒暑失御，荣卫弗开。言旋京邸，去彼丛台，扈驾仁寿，
抚席岩隈，连绵药饵。岁去年来，秀而不实。祸极生灾，
天胡不吊，木坏山颓。呜呼哀哉！”至尊废朝而悼“伤，皇
后辍膳而摧痛。甚秦国之永辞，剧梁武之长送。昆弟
哀哀而日嗟，僚友嗷嗷而悲恸。呜呼哀哉！叹日月之
不居，何卜远之遽促。旌旐飘飖而从风，笳管酸嘶而
向谷。服马顾而不能行，挽夫悲而不成曲。霜霰落兮
山谷寒，木叶下兮丘垄残。风飕飗而吟树，泉幽咽而
悲湍。离群之兽绝迹，孤飞之鸟”悲酸。背离宫而东转，
历山邸而北度。去甲第之楼台，即荒田之丘墓。昔时
鸣銮而戒途，今日灵輀而启路。临朝谒之平衢，永绝
兹之一步。倘若神而有灵，几悲伤而留顾。呜呼哀哉！
去永日之昭昭，袭长夜之悠悠。苦元扄而无晓，悲黄
泉而永幽。湮盛年于万古，徂壮志于千秋。呜呼哀哉！
恸反哭于秋季，“悲复归于故地。伊形游而不迁，何魂
焭之空志？呜呼哀哉！酒樽浮尘兮独满，琴弦含风兮
自断。冥夜久其何期，焉知岁月之长短。孝王与我，体

母弟之同胞，弃共被之寒郊。岂止三荆之变色，非唯
四鸟之分巢。遽一朝而云逝，曷何去而何止？”形未舍
目，言犹在耳。彼苍者天，子何甚矣！嬛嬛友于，哀哀吾
子，痛当奈何？痛当何已！想髣髴而不见，犹盘桓而伫
立。空抚膺而莫追，抑饮泪而何及。呜呼哀哉！嗟地久
而天长，终沦彼乎幽方，徒春华而秋落，不复见我弟
兮孝王，何谢安之蔬食？岂子路之丧亡。独端忧而谁
告，徒哽塞而追伤。悲莫悲兮长别，痛莫痛兮终绝。因
凄怆以写情，恸人琴而永诀。呜呼哀哉！〈嬛一作婢〉